Ons musiekblogger Ian Bredenkamp kies, soos altyd op 'n Maandag, 'n liedjie vir elke dag van jou werkweek.
[caption id="attachment_47996" align="alignnone" width="600"] Patrizio Buanne sing That's Amore in Napels, oftewel "old Napoli".[/caption]
Dis die begin van 'n nuwe week. Jy het iets nodig om jou aan die gang te skop. Iets wat die week reg begin en jou die woema te gee om tot Vrydag te hou. Onthou jy nog die 1986-treffer Manic Monday deur The Bangles? Dit was die opvolg van die rasend suksesvolle Walk Like an Egyptian. Die liedjie is oorspronklik deur Prince as 'n duet geskryf, en hy het dit later vir die meisiegroep aangebied.
Die Italiaanse ster Patrizio Buanne het Suid-Afrika verlede week binnegeglip om liedjies op te neem saam met Lianie May en BlackByrd se Tarryn Lamb – hy's in September terug vir konserte in Johannesburg. Die vroue het gedink hy is vreeslik sjarmant en aantreklik . . . geniet dié weergawe van That's Amore.
Dis die derde dag van die week. Jy't iets nodig wat nuut en prettig is. Iets vars en gelukkig wat jou laat glimlag. Dié liedjie deur Naughty Boy met Sam Smith oorheers oor die radio en op die dansvloer. Sy naam is La La La en dis die debuut-enkelsnit deur die Brits gebore Shahid Khan (Naughty Boy is sy verhoognaam), wat oor die wêreld heen die nommereen-plek behaal het.
Donderdae dink ons altyd aan vervloë tye. Dis die dag waarop ons in ons ou plateboks gaan rondkrap en iets soek wat vol herinneringe aan gelukkige dae is. Kom ons neem jou terug 1983 toe met Joan Armatrading se Drop the Pilot.
As Donderdae vir gister se musiek is, is Vrydae bedoel vir partytjieliedjies. Dis naweek! Tyd om jou skoene uit te skop en van jou baas te vergeet. Hier's dus 'n Vrydagliedjie vir jou . . . maar met 'n koel Suid-Afrikaanse kinkel. Dance Sum More het Mango Groove kalklig toe geskiet . . . en hulle selfs 'n verhoog met die Rolling Stones laat deel.